b'\n_START_ARTICLE_\nBudri\xc5\xb3 akmuo su dubeniu\n_START_SECTION_\nApib\xc5\xabdinimas\n_START_PARAGRAPH_\nDuben\xc4\x97tas akmuo rusvas, stambiagr\xc5\xabdis, apskritas, 1,18 cm skersmens, 55\xe2\x80\x9360 cm auk\xc5\xa1\xc4\x8dio, grubiai apta\xc5\xa1ytais \xc5\xa1onais. Vir\xc5\xa1utin\xc4\x97 plok\xc5\xa1tuma lygiai nuta\xc5\xa1yta. Ties jos viduriu i\xc5\xa1kaltas netaisyklingo apskritimo pavidalo plok\xc5\xa1\xc4\x8diadugnis dubuo, kurio skersmuo vir\xc5\xa1uje siekia 31 cm, apa\xc4\x8dioje \xe2\x80\x93 28 cm. Vidurin\xc4\x97 dubens dalis i\xc5\xa1kyli. Ties ja dubens gylis 3 cm, o pakra\xc5\xa1\xc4\x8diuose \xe2\x80\x93 6 cm._NEWLINE_Teritorijos plotas \xe2\x80\x93 0,09 ha. Akmuo guli upok\xc5\xa1nio vagoje._NEWLINE_\xc4\xae \xc5\xa1iaur\xc4\x99 - \xc5\xa1iaur\xc4\x97s rytus nuo akmens i\xc5\xa1liko dalis senov\xc4\x97s \xc5\xbeemdirbyst\xc4\x97s lauk\xc5\xb3.\n_START_SECTION_\nIstorija\n_START_PARAGRAPH_\nPasakojama, kad akmuo buvo ruo\xc5\xa1iamas girnoms, ta\xc4\x8diau meistrui pasiligojus, darbas lik\xc4\x99s nebaigtas. Akmuo dar vadinamas pagoni\xc5\xb3 \xc5\xa1ventyklos aukuru. Vietos gyventojai tik\xc4\x97jo, kad po pirmosios perk\xc5\xabnijos dubenyje susirink\xc4\x99s lietaus ir rasos vanduo turi gydom\xc5\xb3j\xc5\xb3 savybi\xc5\xb3._NEWLINE_I. Jablonskis teigia, kad akmens dubenyje telpa 5,5 litro vandens._NEWLINE_1988 m. paskelbtas vietin\xc4\x97s reik\xc5\xa1m\xc4\x97s archeologijos paminklu, 2005 m. \xc4\xafra\xc5\xa1ytas \xc4\xaf kult\xc5\xabros vertybi\xc5\xb3 registro archeologini\xc5\xb3 viet\xc5\xb3 s\xc4\x85ra\xc5\xa1\xc4\x85 ir pripa\xc5\xbeintas valstyb\xc4\x97s saugoma kult\xc5\xabros vertybe._NEWLINE_Preliminariai datuojamas I t\xc5\xabkstantme\xc4\x8diu \xe2\x80\x93 II t\xc5\xabkstantme\xc4\x8dio I puse.\n_START_SECTION_\nTyrimai\n_START_PARAGRAPH_\nAkmen\xc4\xaf 1967 m. \xc5\xbevalg\xc4\x97 Ignas Jablonskis, 1987 m. \xe2\x80\x93 Bronius Dakanis, Algimantas Merkevi\xc4\x8dius, Gintautas Zabiela. Aplinka netyrin\xc4\x97ta.'